
Udkom historiens vigtigste 
UFO-artikel i 1952? 

Den 17. april 1952 udkom det anerkendte amerikanske fotoreportage-magasin LIFE. 

På forsiden var der en æggende Marilyn Monroe, så man kan næppe bebrejde 
nogen, hvis de i skyndingen overså henvisningen i højre hjørne til en artikel inde i 
bladet, som handlede om ufoer. Emnet blev af mange på daværende tidspunkt anset 
for underlødigt, og at netop LIFE med de seriøse fotoreportager tog det op, må 
derfor anses som en milesten i ufologiens historie. Men historien bag artiklen er 
faktisk i sig selv en artikel værd og viser, at man fra offentlig side ikke automatisk 
afviste teorien om besøg fra rummet. 

Af Henning Dethlefsen 

Det er faktisk ikke helt let at finde et komplet nummer af netop LIFE Magazine fra april 1952. 

Mange eksemplarer mangler simpelthen forsiden, som af indlysende grunde er blevet fjernet af 
ivrige Marilyn Monroe-fans. Dette er endog gået ud over mange eksemplarer på bibliotekerne. 

Billedet af Marilyn har givetvis været det, der solgte magasinet, men artiklen om ufoerne længere 
inde i bladet har med lige så stor sikkerhed været et chok for mange læsere. 

Artiklens forfattere var H. B. Darrach Jr. og Robert Ginna. Overskriften var „HAVE WE VISITORS 
FROM SPACE?", hvad der kan oversættes til „FÅR VI BESØG FRA RUMMET?". Og artiklen lover at 
bringe videnskabelige beviser for, at dette kan være tilfældet! 

Kenneth Arnold var starten 

Artiklen kommer selvsagt ind på nogle af datidens mest berømte ufosager. Det handler her bl.a. 
om Kenneth Arnolds berømte observation af ni mystiske objekter over Mount Rainier den 24. juni 

1947, som af mange anses for starten af den moderne ufo-æra. Og også ufosagen fra 7. januar 

1948, hvor jagerpiloten Thomas F. Mantell forfulgte et uidentificeret, sølvagtigt objekt og kort efter 
styrtede i døden med sin P-51 Mustang, bliver behandlet. 

Artiklen gør en del ud af, at mange sager relativt let kan forklares med folks lidt for livlige fantasi 
og måske også ønske om at komme i medierne. Eller at man har set et af datidens mange 
hemmelige projekter. 

Mantells sølvagtige objekt skulle således ifølge militæret havet været en hemmeligstemplet 
Skyhook-ballon. Mantells styrt var ifølge militæret et resultat af, at han forfulgte ballonen op i en 
højde, hvor han mistede bevidstheden pga. iltmangel. 

Det var i al fald den forklaring, der kom for dagen fire år senere. Alligevel mener artiklens En kunstners gengivelse af Mantells 
forfattere, der er grund til at tage fænomenet alvorligt. Der er simpelthen for mange sager, som oplevelse, 
ikke så let kan forklares som andet end udenjordiske fartøjer. 



10 uafviselige sager 


Som en demonstration af, hvorfor i al fald nogle ufosager bør tages alvorligt, præsenterer og bedømmer artiklen 10 ufosager. Sagerne 
gennemgås systematisk hver for sig og slutter med en evaluering af hver enkelt. 

Et gennemgående kendetegn for disse sager, udover at de er blevet grundigt undersøgt af artiklens forfattere, er at observatørerne alle har 
stillinger inden for militær eller videnskab og derfor må anses for ekstra troværdige. 

Sag nummer 1 er fx sagen om Lubbock-lysene fra den 25. august 1951. Her var observatørerne dr. W. I. Robinson, professor i geologi, og 
dr. A. G. Oberg og professor W. L. Ducker, begge kemikere. 

Lysene blev også set af hundredvis af ikke-videnskabsmænd, og en 18-årig student, Carl Hart, fotograferede lysene, som tilsyneladende 
lydløst bevægede sig hen over himlen i en V-formation. Lysene var for klare til, at der kunne være tale om refleksioner, så objekterne måtte 
selv udsende lyset._ 

Herefter følger en række sager med observationer af alt fra grønne ildkugler, 
over usandsynligt hurtige radarkontakter, til ellipseformede objekter, der står 
ganske stille i luften for så pludselig at skyde til vejrs med høj hastighed, et 
meget hurtigt fartøj på nattehimlen med glødende vinduer langs siden, til 30 
meteorlignende kugler set i fuldt dagslys flyvende i en formation, en mystisk 
„flyvemaskine" med en cigarformet krop og vinger, men med en utrolig 
hastighed og manøvredygtighed set fra en DC-3, to sølvfarvede 
tallerkenformede objekter, som stod helt stille i luften, en glødende orange 
kugle på ca. en meter i diameter, som forfulgte en B-29 på togt over Korea, 
eller en grønlig ildkugle set af 165 mennesker. 

Hertil kommer velkvalificerede observatører: Der er geologer, kemikere, 
astronomer, flyingeniører, civile og militære piloter, atomfysikere etc. Og 
blandt disse observatører er der endog en meget højtstående officer i 
luftvåbnet, der dog ønskede at forblive anonym. Altså mennesker med solide 
uddannelser og erfaring inden for relevante områder. Eller det nogle i dag ville 
kalde „trænede observatører". 

Observationerne er meget varierede, men fælles for dem alle er, at ingen 
naturlig eller konventionel forklaring tilsyneladende kan bruges. Darrach Jr. og 
Ginna, artiklens forfattere, opsummerer således ved at udelukke en række 
gængse forklaringer for disse sagers vedkommende. Dette omfatter, at der 
skulle være tale om ny amerikansk (eller sovjetisk) teknologi, om psykologiske 
forklaringer (folk ser syner), om atmosfæriske forstyrrelser eller luftspejlinger mv. Og til sidst at der skulle være tale om Skyhook-balloner. 
Alle disse forklaringer udelukkes. 



B-29 bombere i luften. Det var besætningen på en sådan 
maskine, som følte sig forfulgt af en ildkugle. 

Sådan så selve artiklen i LIFE ud. Nederst fotografierne af Lubbock-lysene, som der dog senere blev sat 
spørgsmålstegn ved. 


Den tyske videnskabsmand Riedel leverer artiklens konklusion 

Man skulle nu tro, at Darrach Jr. og Ginna selv ville give svaret på det indledningsvis stillede spørgsmål, „FÅR VI BESØG FRA RUMMET?", 
men i stedet trækker de videnskabsmanden dr. Walther Riedel frem. 

Riedels forhistorie er interessant. Han arbejdede oprindeligt på tyskernes raketprogram i Peenemiinde under 2. Verdenskrig. Her var han 
bl.a. med til at udvikle de berygtede V-2 raketter, som blev brugt til at bombe London. Men efter 2. Verdenskrig blev han sammen med 
mange andre tyske teknikere og videnskabsfolk fragtet til USA. Sammen med sin mere berømte kollega fra Tyskland, Wernher von Braun, 
var han her med til at udvikle det amerikanske raketprogram, som senere skulle føre til 
månelandingen i 1969. 

Riedel havde i en årrække indsamlet ufoobservationer fra hele verden og var 100 % 
overbevist om, at der var tale om besøgende udefra. I artiklen nævner han fire grunde. For 
det første ville ethvert menneskeskabt materiale simpelthen smelte under de rapporterede 
hastigheder og højder. For det andet ville mennesker ikke kunne overleve g-påvirkningerne 
i disse fartøjer. For det tredje udfører fartøjerne manøvrer, som intet menneske ville kunne 
udføre. Og for det fjerde er der ingen synlig udstødning, hvilket udelukker menneskeskabte 
motorer såsom raket, jet eller propelmotorer. 

Riedel får desuden støtte fra dr. Maurice A. Biot. Han var en af tidens førende eksperter 
inden for aerodynamik og desuden en prominent matematiker og fysiker. Biot pointerer på 
sin side, at tallerken-formen ikke giver mening som form på et fartøj beregnet på at 
bevæge sig gennem atmosfæren. Alene dette, mener Biot, peger på, at der må være tale 
om rumfartøjer. Dette er simpelthen den mindst usandsynlige forklaring. 

Uafklarede spørgsmål 

Uanset alle disse sager og de to berømte videnskabsmænds meget sikre udtalelser, så slutter artiklen dog i en ikke helt så sikker tone. 
Darrach Jr. og Ginna slutter nemlig deres artikel med en lang række spørgsmål. 

Hvorfor har ufoerne ikke kun den klassiske tallerkenform, men så mange forskellige? Hvorfor er der ingen lyd? Hvorfor lyser de? Hvem er 
ombord? Hvor kommer de fra? Og ikke mindst: Hvad er deres intentioner? 

Måske nogen „in the dark skies" kender svarene, som forfatterne slutter deres artikel af med. 



Dr. Riedel ses her under et ufomøde siddende 
bag bordet helt til højre. 


Tiden som stod stille 


Darrach Jr. og Ginnas afsluttende spørgsmål er de selvsamme spørgsmål, som ufologien stiller og også forsøger at besvare den dag i dag. 
Der er kommet nogle flere teorier til, der er opstået diverse ufoorganisationer, data bliver indsamlet langt mere systematisk, nogle sager 
bliver opklaret etc. etc., dog uden at det har fået nævneværdig betydning for ufologien som sådan. Tiden synes i denne sammenhæng 
nærmest at have stået stille, siden artiklen udkom i 1952. Derimod er der andre ting, som har ændret sig dramatisk. Og dette bliver især 
tydeligt, hvis man nærlæser artiklens indledende del. 

I vore dage er den mest almindelige reaktion på ufoproblematikken fra militærets side: Det er ikke noget, vi beskæftiger 
os med. Begrundelsen er her ofte, at uanset hvad, så udgør ufoerne ikke en sikkerhedsrisiko. 

Det engelske forsvar havde faktisk et „ufo-kontor", men det lukkede i 2009 med den begrundelse, at 50 års 
undersøgelse ikke havde resulteret i noget som helst, som kunne betyde en fare for landets sikkerhed. 

USA's luftvåben afsluttede sin sidste officielle undersøgelse af ufoer i 1969 med Project Blue Book, som frem til 1953 
blev ledet af kaptajn Edward J. Ruppelt. 

Fra tid til anden dukker der statslige dokumenter op, hvor ordet „ufo" bliver brugt, men ordet dækker her i virkeligheden 
snarere over mistanke om meget menneskelige, fordækte aktiviteter, som fx spionageflyvninger. Ordet UFO var jo 
oprindelig blot militærets forkortelse for Uidentificeret Flyvende Objekt, og havde således ikke automatisk noget med 

Edward J. rumfartøjer eller rumvæsner at gøre. 

Ruppelt. 
















Luftvåbnet planlagde at nedskyde en 
ufo! 

I LIFE-artiklen spiller militæret derimod øjensynlig en meget aktiv og endog 
offentlig rolle, hvad angår ufoerne. Faktisk giver artiklen det indtryk, at den 
nærmest er blevet til på foranledning af militæret, og at militæret på denne 
måde forsøger at få befolkningens samarbejde til at opklare mysteriet om de 
flyvende tallerkener. 

USA's luftvåben har således henvendt sig, ugen inden artiklen udkom, til LIFE, 
med den oplysning, at de stadige rapporter om flyvende tallerkener har 
bevirket, at man fortsat fra efterretningsvæsnets side vil holde et vågent øje 
med ufoer, og at man har instrueret flyvevåbnet om aktivt at indsamle 
oplysninger. 

Man bruger her ordet „interception" og „recover", hvilket faktisk indikerer, at 
man måske vil forsøge at skyde en flyvende tallerken ned! Militære enheder er 
blevet opfordret til at melde om uidentificerede objekter på himlen, og det 
samme gælder organisationer af „trænede observatører" og andre med 
relevante færdigheder, dvs. piloter, meteorologer, videnskabsfolk osv. Også 
private opfordres til at henvende sig til nærmeste luftvåbenbase, hvor deres 
observationer vil blive behandlet både grundigt og fortroligt. 

Luftvåbnet pointerer overfor LIFE, at der ikke er grund til at antage, at 
objekterne kommer fra en fremmed magt eller udgør nogen trussel. I al fald 
ikke lige nu! Men man skal ikke være nogen verdensmester i at læse mellem 
linjerne for at forstå, at det netop er frygten for en trussel udefra, der ligger 
bag luftvåbnets opfordringer om indrapportering. 



Bag kulisserne 

Hvad der helt præcist er foregået bag kulisserne i selve luftvåbnet og mellem luftvåbnet og journalisterne fra 
LIFE, vil nok aldrig blive fuldt opklaret. På grund af senere tildragelser mistede luftvåbnet enhver interesse i 
at have været indblandet. Nogle offentlige dokumenter og udtalelser fra specielt Edward J. Ruppelt, som var 
lederen af luftvåbnets officielle undersøgelse af ufoerne fra 1952 kendt som Project Blue Book, tillader dog 
en delvis rekonstruktion. 

Det lader til, at den drivende kraft fra LIFE's side var Robert Ginna, medens hovedaktøren fra luftvåbnets 
side var brigadegeneral William Madison Garland. Men der må også have været andre højtstående militærfolk 
involveret. 

Brigadegeneral Garland var souschef for generalmajor John A. Stamford, som var chef for luftvåbnets 
efterretningskontor fra januar 1952. Begge havde fået briefinger om ufoer og var interesseret i emnet. 

Det første møde mellem Garland og Ginna fandt sted den 27. februar 1952. Dette dokumenteres af to 
memoer fundet i luftvåbnets arkiver. Herefter fik Ginna helt ekstraordinært adgang til luftvåbnets 
installationer og personel. Han fik adgang til flere højtstående efterretningsofficerer. 

Den 22. juni fik Ginna således lov til at besøge selveste ATIC (Air Technical Intelligence Center) på Wright 
Patterson Air Force Base, dvs. luftvåbnets efterretningshovedkvarter, med det formål at samle oplysninger til 
sin artikel. 

Hvad var luftvåbnets motiver? 

Man må spørge, hvilke tanker der egentlig lå bag denne meget usædvanlige fremgangsmåde fra luftvåbnets side. Sandsynligheden taler for, 
at man forfulgte noget, man kunne kalde en „offentlighedsstrategi". 

Ruppelt fortalte i sine erindringer om, hvordan nogle meget højtstående (næsten på politisk niveau, som han udtrykte det) militærfolk havde 
fået den ide, at der måske VAR tale om besøgende fra rummet, og at de derfor understøttede indhentning af så mange informationer som 
muligt, inklusive fra civile. 

Dette ligger fint i tråd med Ruppelts eget forslag til Garland, nemlig at involvere det offentlige så meget som muligt, så man muligvis kunne 
opnå videnskabelig indsigt via mængden af indsendte rapporter. Og hvordan involvere det offentlige mere effektivt end gennem en 
opfordring via et populært magasin som LIFE? 



En forbindelse til SUFOI 

Forklaringen på luftvåbnets fremgangsmåde kan synes en smule naiv i dag. Man må dog huske på, at 
verden så anderledes ud i 1952. Man var stadig ikke sikker på, hvordan der var på overfladen på de 
andre planeter i vores solsystem. Man vidste fx ikke, at Venus var helt ubeboelig, og der var således 
mange spekulationer om intelligent liv på denne planet. Det er således ikke uden grund, at rumprofeten 
Adamskis „rumbrødre" angiveligt kom fra Venus. Disse påstande fik dødsstødet, da man senere 
udforskede Venus. Men så vidt var man altså ikke i 1952. 

Militærfolk er også kun mennesker og er begrænset af deres tids viden. I Danmark havde vi faktisk vores 
egen repræsentant i form af major H. C. Petersen, som var en fast Adamski-tilhænger og stifter af SUFOI 
i 1957. 

Tidlig disclosure? 

Den berømte ufoartikel i LIFE kan med lidt god vilje beskrives som begyndelsen på det, som mange 
ufotilhængere skriger efter i dag, nemlig statsmagtens indrømmelse af, at ufoerne (forstået som fx 
besøgende fra rummet) er en realitet - også kaldet Disclosure. Hvorfor kom det så alligevel ikke så vidt? 
Det er der en ganske konkret grund til. 



George Adamski (tv.) og H. C. 
Petersen på SUFOI-kongressen i 
Fredericia den 5. maj 1963. 

Foto: Ole Henningsen 





Ruppelt fortæller i sin bog The Report 
on Unidentified Flying Objects fra 1956, hvordan 
stemningen i militæret begyndte at forandre sig i 
tiden omkring Ginnas besøg. Der havde allerede 
været en masse ballade omkring B-29 
observationerne fra Korea. Disse observationer var 
blevet lækket uden luftvåbnets tilladelse, og en 
senator forlangte nu en offentlig redegørelse. 
Luftvåbnet blev herved bragt i en svær kattepine. 

De „orange kugler", som bombepiloterne havde set, 
var sandsynligvis udstødningen fra jetjagere (MiG- 
fly) fløjet af russiske piloter. Men officielt 
benægtede både Sovjetunionen og USA af 
storpolitiske hensyn disse piloters deltagelse i 
krigen i Korea. Dette betød, at luftvåbnet begyndte 
at få øjnene op for ulemperne ved 
„offentlighedsstrategien". 

Ballade inden for 
militæret 


en del ballade inden for militæret med hensyn til, hvordan ufosagerne blev håndteret. 

Den første undersøgelse fra militærets side blev kaldt Project Sign og varede fra 1947 til 1949. Her var man ikke helt 
afvisende over for rumskibs-hypotesen, men dette var en række højtstående generaler utilfredse med. 

I 1949 blev Project Sign derfor erstattet af Project Grudge. Her blev de flyvende tallerkener pure afvist, og mange 
har siden med rette angrebet Project Grudge for at være et rent PR-program. Men med flere observationer, også 
omkring luftvåbnets egne baser (10. september 1951, Fort Monmouth) blev problemet for åbenlyst. 

Chefen for luftvåbnets efterretningskontor i Washington, Charles P. Cabell, blev rasende over den sløsede behandling 
af problemet under Project Grudge, og i 1952 blev Project Grudge derfor afløst af Project Blue Book, som varede til 
1969. 

Her blev tusindvis af uforapporter analyseret, og konklusionen blev, at ingen af dem leverede bevis på 
tilstedeværelsen af fartøjer fra rummet. Også inden for militæret skabte ufoerne således problemer. 

Invasionen af Washington 

I juli 1952 skete der så noget, som endeligt tog livet af offentlighedsstrategien. Her indtraf en af de berømteste 
ufobølger nogensinde, nemlig den bølge som senere blev kendt som invasionen af Washington. Både militær og civil radar, som dækkede 



Der havde også været 

Project Blue Book 



Flere piloter så underlige lys, og der blev endog sendt jagerfly på vingerne. De cirklede rundt, men kunne i starten ikke se noget. 










En af jagerpiloterne så til sidst et lys, men da han drejede imod lyset og 
forsøgte at indhente det, forsvandt det bare. Til gengæld var der vidner 
på jorden, som senere hævdede at have set „rigtige" fartøjer. 

Den officielle forklaring på radarobservationerne var 
temperatursvingninger i luften. Forskellige lag af kold og varm luft kan 
få radarstrålerne til at reflektere på samme måde som rigtige fartøjer. 
Men militærets efterretningsvæsner og også CIA havde alligevel fået sig 
en slem forskrækkelse. Hændelsen blev nemlig slået stort op i aviserne, 
hvorefter antallet af uforapporter simpelthen eksploderede. Project Blue 
Book har hverken før eller siden fået så mange ufomeldinger, og man 
begyndte at bekymre sig om risikoen for massehysteri. Luftvåbnet fik 
slet ikke tid til at reagere, og selveste præsident Truman fik sin kontakt 
til luftvåbnet til at ringe til Ruppelt og spørge om, hvad der foregik! 

Den 29. juli blev der afholdt en pressekonference i Pentagon for at 
dysse stemningen ned og ikke mindst bremse strømmen af rapporter, 
der truede med fuldstændig at lamme de normale efterretninger. Man 
må huske på, at dette skete, mens krigen i Korea var i fuld gang, og 
både luftvåbnets efterretningsvæsen og CIA var bange for, at en 
fjendtlig magt kunne oversvømme landet med ufomeldinger, og i ly af 
massehysteri og kaos i efterretningerne starte et snigangreb. 

Ufoerne var på denne måde blevet et ægte problem omend på en 
ganske anden måde, end officerer som Garland havde forestillet sig. Et 
problem som tydeligvis kun blev forværret, hvis man inddrog 
offentligheden i undersøgelserne. "Offentlighedsstrategien" var således 
skiftet fra at være en del af løsningen til at være en del af problemet. 

Robertsonpanelet afgør sagen 

Resultatet af disse overvejelser blev, at man nedsatte det såkaldte 
Robertson-panel i januar 1953. 

Her undersøgte man de såkaldt „bedste" ufosager i Project Blue Book og 
nåede frem til den konklusion, at der ikke var beviser for besøg udefra. 
Faktisk foreslog panelet, at man skulle bruge mindre tid på analyser og i 
stedet bruge sin energi på at afkræfte sådanne formodninger. 

Man kan blot konstatere, at Project Blue Book tilsyneladende fulgte 
dette forslag og herefter sjældent publicerede en sag, som ikke allerede var opklaret. Hermed var man nået frem til den situation, vi kender 
i dag, nemlig den officielle holdning, at ufoerne i sig selv ikke udgør nogen trussel, og derfor ikke er noget man beskæftiger sig med. 

LIFE-artiklens betydning 

Den berømte LIFE-artikel fra 1952 „HAVE WE VISITORS FROM SPACE?" havde en ikke ubetydelig indflydelse på denne udvikling. Artiklen gav 
hele ufosagen et anstrøg af troværdighed, og af at det offentlige og militæret og ikke mindst videnskaben skam tog dette endog meget 
alvorligt. Dette fik folk til at rette deres opmærksomhed mod himlen. 

Artiklen medførte en lang række andre artikler i andre medier, hvilket forstærkede opmærksomheden. Og den øgede indrapportering af folks 
oplevelser affødte blot flere sensationelle artikler osv. Man havnede således i en slags spiral, hvor det blev umuligt at skelne „ægte" ufoer fra 
„falske". 

Artiklen i LIFE fra den 17. april 1952 kan i dag ved første blik synes meget langt væk og uden betydning. Men faktisk har den indirekte 
været af stor betydning for ufologiens position i dag. Historien om LIFE-artiklen bekræfter om noget den meget nære sammenhæng mellem 
mediernes fremstilling og vores syn på ufoerne. Uanset om vi så ellers tror på det ene eller det andet. 


jFlyihg Saucers Seen 
Over Washington For 


2nd Time 

Washington. D. C., saw fjying 
saucers again for six hours ear- 
ly today. 

Eight to 12 objects showed on 
radar screens, flymg a 10-mile 
art around tbe Capital. Radartnen 
estimated the objects, or fly in g 
saucens, wcre clipping along at 
about 120 miles per hour. 

The lasi time thc saucers wcre 
spotted over Washington, on 
Saturday, thc air force sent jet 
fighters up to chase them, and 
when the word of the new ap- 
. pearance was flashed around, It 
was expected that the jetswould 
be ordered up again, to try to 
shoot down the objects. 

But the jets stayed on the 
groutid. An air defense official 
explained, “Wc wcre too busy 
witii other things, and besides 
objects aren't hurting anybody.” 

However, civil aeronautics of* 


In 4 Dnys 

ficials did direel an Eastern air 
lines pilot to check the objects 
as he fiew over the city. But the 
pilot didn’t see a thing. The offi¬ 
cials said thc saucers disappear* 
ed frorr? the radar screen when 
the plane reached the arca where 
thy had beer. trackcd. 

So it remains j mystery. 

The second appeurancc of the 
saucers in four days leaves th 
experts just as stumped as ever. 
Some think the saucers are space 
ships from another planet. Some 
think they’re just natura) phe* 
nomenon we haven't figured out 
yet. . 

The air force doesn't know 
what to think. But it's deter¬ 
mined to find cut. Top sciontistf 
have been called in to launch a 
major investigation. 




















Tidens stemning som science fiction 

Det kan næppe opfattes som en tilfældighed, at den berømte science fiction-film „Den dag Jorden stod stille" (The Day the Earth Stood Still) 
netop udkom den 18. september 1951, altså året inden artiklen i LIFE. _ 



Filmen skildrer, hvordan en flyvende tallerken lander i Washington og straks bliver omringet af militæret. Et meget menneskeligt rumvæsen 
ved navn Klaatu stiger ud med en genstand i hånden. En nervøs soldat skyder og ødelægger genstanden. Herefter dukker en skræmmende 
robot op, som desintegrerer soldaternes våben. Det viser sig så, at rumvæsnet kommer i fred, og at genstanden i virkeligheden var en gave 
til den amerikanske præsident, som ville åbne op for udforskning af rummet. 

Klaatus budskab til menneskeheden er i virkeligheden en advarsel om total ødelæggelse, hvis ikke man stopper den voldelige adfærd. Et 
budskab der gik lige ind i 1951, hvor truslen om atomkrig var begyndt at hænge tungt over mange menneskers hoved. De flyvende 
tallerkener blev således et udtryk for både tidens store håb, men også meget store frygt. 


Kilder: 

www.nicap.org/life52.htm, 

http://ufologie.patrickgross.org/htm/lifemag52.htm, 

http://greyfalcon.us/The%20famous%20article%20of%20LIFE%20Magazine.htm, 
www.projectl947.com/fig/lifememo52a.htm, 
www.daviddarling.info/encyclopedia/L/Lifearticle.html, 
www.bbc.com/news/uk-2299 1014, 

www.daviddarling.info/encyclopedia/W/Washlnvasion.html, 

www.youtube.com/watch?v=Ix3J4Twi6IM, 

www.theufochronicles.com/search/label/Brigadier%20General%20William%20Garland og 
www.sacred-texts.com/ufo/rufo/index.htm 




